苏轼
袁公济和刘景文登介亭诗复次韵答之
昏昏堕醉梦，奈此六月溽。
君诗如清风，吹我朝睡足。
登临得佳句，江白照湖渌。
袖手独不言，默稿已在腹。
是时风雨过，蔼蔼云归麓。
疏星带微月，金火争见伏。
惜哉此清景，变灭不可逐。
归来读君诗，耿耿犹在目。
却思少年日，声价争场屋。
文如翻水成，赋作叉手速。
秋风起鸿雁，我亦继华躅。
那知君蹭蹬，独泣荆山玉。
相见南新道，青衫垂破幅。
早知事大缪，恨不十年读。
莫嫌冯唐老，终胜贾谊哭。
今年复为僚，旧好许重续。
升沉何足道，等是蛮与触。
共为湖山主，出入穷涧谷。
众驰君不争，人弃我所欲。
何时神武门，相约挂冠服。